b"\n_START_ARTICLE_\nBenigno Rodr\xc3\xadguez Santamar\xc3\xada\n_START_SECTION_\nBiografia\n_START_PARAGRAPH_\nDe fam\xc3\xadlia molt humil, va ingressar al cos d'aprenents de marina el 1884. Entre els anys 1887-1889 va estar embarcat en vaixells de l\xe2\x80\x99Armada navegant pel Pac\xc3\xadfic, visitant les Illes Carolines, Filipines i Xina a bord del Velasco. De les observacions que va fer en aquests viatges sobre els arts de pesca d\xe2\x80\x99aquests territoris va dur a terme una s\xc3\xa8rie de publicacions a la revista Espa\xc3\xb1a Mar\xc3\xadtima entre els mesos de mar\xc3\xa7 i desembre de 1927. _NEWLINE_El 1895 ja era caporal de mar de port de segona classe i estava destinat a Pedre\xc3\xb1a, mentre el 1897 va passar al port de Laredo, tots dos dependents de l\xe2\x80\x99Ajudantia Militar de Santo\xc3\xb1a. _NEWLINE_El 22 de juny de 1900 va ser empresonat a la pres\xc3\xb3 militar de Santo\xc3\xb1a per les males praxis del seu superior, el Pilot ajudant de marina d\xe2\x80\x99aquest districte, qui cobrava als pescadors del seu territori per les feines que feia, cosa que era del tot il\xc2\xb7legal. Com que el Pilot manava al caporal que fora ell qui exig\xc3\xads els diners als pescadors, tamb\xc3\xa9 es va veure afectat en la condemna. El c\xc3\xa0stig inclo\xc3\xafa 4 mesos d\xe2\x80\x99arrest a la pres\xc3\xb3, i un cop passat aquest temps, estar suspesos de sou i feina fins que hi hagu\xc3\xa9s una vacant en un lloc de feina de la seua categoria. La reincorporaci\xc3\xb3 va tenir lloc a l\xe2\x80\x99octubre de 1902, essent restitu\xc3\xaft en el seu c\xc3\xa0rrec al port de Laredo. El 1905 es va invalidar el proc\xc3\xa9s pel que havia estat condemnat, quedant aix\xc3\xad net el seu expedient. \xc2\xa0_NEWLINE_\xc3\x89s possible, que durant aquest temps sense poder exercir com a militar, elabor\xc3\xa9s una de les primeres obres que va publicar, Gu\xc3\xada ilustrada de Laredo, publicada el 1903. En aquesta \xc3\xa8poca ja tenia 4 fills. _NEWLINE_A l\xe2\x80\x99octubre de 1905 va fer arribar al Capit\xc3\xa0 General del departament del Ferrol un quadern sobre la pesca a Laredo, \xe2\x80\x9cCuaderno con descripci\xc3\xb3n de las pescas que se ejercen en el Distrito Mar\xc3\xadtimo de Laredo\xe2\x80\x9d, treball pel que proposa que se\xe2\x80\x99l recompensi econ\xc3\xb2micament per l\xe2\x80\x99inter\xc3\xa8s del treball. Al juny de 1906 feia arribar un altre quadern \xe2\x80\x9cLa sardina en la provincia de Santander\xe2\x80\x9d obra que li va valer que al setembre de 1907 se li fes lliurament de la Creu de Plata del M\xc3\xa8rit Naval amb distintiu blanc, acompanyada d\xe2\x80\x99una pensi\xc3\xb3 de 7,50 pessetes. Aquesta obra va ser publicada al 1908 pel Ministeri de Marina. _NEWLINE_Per haver demostrat ser apte per a aquestes recerques, en la Reial Ordre de 15 d\xe2\x80\x99octubre de 1906, se li concedeix una comissi\xc3\xb3 perqu\xc3\xa8 viatgi als ports del Nord i Nor-oest per a que desenvolupi m\xc3\xa9s treballs sobre la pesca i els pescadors, despeses que s\xe2\x80\x99imputaven al pressupost del cr\xc3\xa8dit per al foment de la pesca. En la mateixa ordre es recomana al Capit\xc3\xa0 General del Departament que l\xe2\x80\x99ascendeixi a caporal de mar de primera tant bon punt hi hagi una vacant. Al 1907 inicia aquesta feina per la costa del Pa\xc3\xads Vasc, passant al 1907 a Cant\xc3\xa0bria i Ast\xc3\xbaries i al 1908 es va traslladar a la prov\xc3\xadncia mar\xc3\xadtima de Gij\xc3\xb3n per a finalitzar la seua recerca pel nord peninsular._NEWLINE_Al gener de 1909, quan ja era caporal de mar de primera, per part del Director General de Navegaci\xc3\xb3 se\xe2\x80\x99l nomena conservador del Museu de la Pesca. Aquest nomenament va suposar el cessament com a caporal de mar de Laredo, i el seu trasllat a Madrid, ja que el Museu de la Pesca es trobava integrat en les depend\xc3\xa8ncies del Museo Naval, ubicat en aquella \xc3\xa8poca a la pla\xc3\xa7a de la Marina Espa\xc3\xb1ola. _NEWLINE_Del recorregut i observacions que va efectuar en els ports del nord i del nord-oest peninsular va publicar diversos articles i dues publicacions monogr\xc3\xa0fiques, Diccionario ilustrado, descriptivo, valorado, num\xc3\xa9rico y estad\xc3\xadstico de los artes, aparejos, \xc3\xa9 instrumentos que se usan para la pesca mar\xc3\xadtima en las costas del norte y noroeste de Espa\xc3\xb1a el 1911 i Los pescadores del Norte y Noroeste de Espa\xc3\xb1a (su vida social y particular por provincias) el 1916. Aquesta mateixa publicaci\xc3\xb3 va ser editada amb quaderns col\xc2\xb7leccionables que apareixien cada 10 dies amb la revista Vida Mar\xc3\xadtima, publicant-se entre els anys 1916 i 1919 (N\xc3\xbameros 510 a 621). Aquest sistema de publicaci\xc3\xb3, molt usual a l\xe2\x80\x99\xc3\xa8poca, permetia que la gent amb pocs recursos econ\xc3\xb2mics pogu\xc3\xa9s tenir acc\xc3\xa9s igualment a publicacions d\xe2\x80\x99inter\xc3\xa8s. _NEWLINE_La suma de les dues publicacions, s\xc3\xb3n una font de primer ordre per a con\xc3\xa8ixer la situaci\xc3\xb3 social, material i immaterial, dels pescadors d\xe2\x80\x99aquesta \xc3\xa0rea als inicis del segle XX, i li van mer\xc3\xa8ixer a l\xe2\x80\x99autor una segona Creu de Plata al M\xc3\xa8rit Naval. _NEWLINE_Al 1914 signa com a Contramestre i publica la seua primera publicaci\xc3\xb3 com a llibre de text o manual per als aspriants a contramestre, El contramaestre de puerto: deberes, derechos y conocimientos. _NEWLINE_Al llarg de les d\xc3\xa8cades de 1910 i 1920 va estar col\xc2\xb7laborant amb diverses publicacions peri\xc3\xb2diques especialitzades vinculades al m\xc3\xb3n mariner, com Espa\xc3\xb1a Mar\xc3\xadtima, Espa\xc3\xb1a Mar\xc3\xadtima y Pesquera, Vasconia Industrial y Pesquera o Industrias pesqueras y sus derivadas; sempre amb articles sobre els pescadors, arts de pesca, formes de vida de les comunitats de pescadors o, en algunes ocasions, articles relacionats amb la fauna marina. Aquests articles pretenien sensibilitzar a la societat sobre la precarietat de les condicions de vida d'aquest col\xc2\xb7lectiu. Per aquest motiu tamb\xc3\xa9 va participar activament en l'impuls de les escoles dels p\xc3\xb2sits de pescadors des d'una doble vessant: l'elaboraci\xc3\xb3 de materials did\xc3\xa0ctics i llibres de text; i tamb\xc3\xa9 formant als mestres que havien d'impartir les classes als alumnes (infants i adults) que acudien a aquestes escoles. Cal destacar que els materials elaborats tenien la caracter\xc3\xadstica d'estar orientats per a infants i adults, al mateix temps que estaven adre\xc3\xa7ats a oferir una formaci\xc3\xb3 especialitzada per a formar pescadors professionals. _NEWLINE_Fou honrat\xc2\xa0 amb el nomenament de soci de m\xc3\xa8rit de la Sociedad de Oceanograf\xc3\xada de San Sebasti\xc3\xa1n i de la Liga Marina Espa\xc3\xb1ola, a m\xc3\xa9s de va ser Cavaller de l'Orde civil d'Alfons XII i de la Reial Orde d'Isabel la Cat\xc3\xb2lica._NEWLINE_El 3 d'abril de 1927 fou homenatjat per la Caja Central de Cr\xc3\xa9dito Mar\xc3\xadtimo (posteriorment anomenat Instituto Social de la Marina), entitat en la que va col\xc2\xb7laborar estretament entre 1922 i 1930. Aquest any 1927 era zelador major de port. _NEWLINE_Al 1930 s\xe2\x80\x99anuncia que per motius familiars ha de marxar a A Coru\xc3\xb1a, on sembla que va morir al gener de 1935."